Fyrsti strandveiðibáturinn kom í land klukkan 10 Fyrsti strandveiðibáturinn á þessari strandveiðivertíð var kominn í land á Akranesi með sinn skammt strax klukkan 10 í morgun , fyrsta leyfilega dag veiðanna . Það var Eyrún AK . Stuttu seinna , eða um klukkan 11 kom Þorvaldur Guðmundsson á Munda AK - 34 í land með sinn skammt . Þorvaldur sagðist hafa farið á sjó um fjögurleitið og farið tvo tíma út frá Skaganum . Þetta var sannkallaður aulaþorskur sem hann var með og mikið af um tíu kílóa fiski í aflanum enda hafa fiskimið Skagamanna nánast verið friðuð frá áramótum vegna kvótaleysis . Sjö bátar fóru frá Akranesi til strandveiða á fyrsta degi . Skammturinn sem þeir mega veiða í róðri hefur verið minnkaður og er nú 650 þorkígildiskíló sem samsvarar 770 kílóum af óslægðum þorski upp úr sjó . Verið er að útbúa fleiri báta á Akranesi til veiðanna . Á myndinni er Þorvaldur Guðmundsson að landa afla úr báti sínum , Munda AK á Akraborgarbryggjunni . Þar er hann á heimavelli enda var hann skipstjóri á báðum bílferjunum sem báru Akraborgarnafnið . Eins og sjá má var meginhluti aflans stórþorskur .